[{"text_idx": "#000008", "text": "Ymgyrch flynyddol gan y Gwasanaeth Arian a Phensiynau yw\u2019r Wythnos Siarad Arian sy\u2019n ceisio cael y genedl i siarad am arian. Eleni, rhwng 9-13 Tachwedd 2020, bydd yr wythnos yn dathlu\u2019r gwaith sydd wedi\u2019i wneud gan filoedd o fudiadau ar adeiladu llesiant ariannol ar hyd a lled Cymru a\u2019r DU."}, {"text_idx": "#000009", "text": "Pan fydd llawer o bobl yn meddwl am reoli arian, gallent neidio ar unwaith i feddwl am reoli cyllidebau gwaith, neu ad-daliadau morgais, neu gyfarfodydd arswydus a\u0302 banciau, ond i gyfranogwyr ar brosiectau\u2019r Gronfa Cynhwysiant Gweithredol (AIF), gall hyn gael goblygiadau gwahanol iawn ar eu bywydau bob dydd."}, {"text_idx": "#000010", "text": "\u2018Mae\u2019n eu helpu nhw gyda phopeth, hyd yn oed mathemateg sylfaenol,\u2019 meddai Charlotte Evans o Sgiliau, wrth siarad am gyfranogwyr ar eu prosiect AIF. \u2018Mae\u2019r gwaith rydyn ni\u2019n ei wneud gyda nhw\u2019n eu helpu gyda biliau, benthyciadau \u2013 ni fydd gan rai pobl hyd yn oed gyfrif banc pan fyddan nhw\u2019n dod atom ni.\u2019"}, {"text_idx": "#000011", "text": "\u2018Os ydyn nhw\u2019n cael anhawster ariannol difrifol, byddwn ni\u2019n eu hatgyfeirio i Gyngor ar Bopeth wrth gwrs, ond gallwn ni helpu i egluro pethau fel cost rent, cyfleustodau, weithiau hyd yn oed faint mae tegell yn costio. Mae rhai o\u2019r bobl hyn eisiau symud allan o dai eu rhieni, ac mae hwn yn dysgu\u2019r hanfodion iddyn nhw.\u2019"}, {"text_idx": "#000012", "text": "I gyfranogwyr yn Leonard Cheshire (Saesneg yn unig), mae dysgu i reoli arian yn helpu i wella eu llesiant cyffredinol hefyd. Dywedodd Debra John wrthym \u2018Rydyn ni\u2019n siarad am gyllidebu gyda symiau bach o arian, mae\u2019r rhan fwyaf o\u2019n cyfranogwyr yn derbyn budd-daliadau, felly nid ydynt mewn sefyllfa i gynilo, ond rydyn ni\u2019n eu haddysgu i gynllunio.\u2019"}, {"text_idx": "#000013", "text": "\u2018Os gallwn ni gael rhywun i gynllunio ar gyfer yr wythnos, cynllunio bwydlen a sut i goginio o\u2019r dechrau, rydyn ni nid yn unig yn ei helpu i arbed arian, ond rydyn ni hefyd yn gwella ei iechyd a\u2019i lesiant.\u2019"}, {"text_idx": "#000016", "text": "\u2018Gall fod y gwahaniaeth rhwng gallu fforddio i brynu bwyd y diwrnod hwnnw neu beidio,\u2019 meddai Debra \u2013 Mae llawer o\u2019u cleientiaid yn defnyddio banciau bwyd, ac mae hyn yn rhywbeth sydd angen iddynt fod yn ymwybodol ohono ar yr adegau hynny pan na all y gyllideb ymestyn \u2013 \u2018Weithiau mae angen cymryd camau bach. Dywedodd un cyfranogwr wrthym ei fod wedi gallu cynilo ar gyfer ge\u0302m Xbox am y tro cyntaf, ac mae un arall heb arbed arian fel y cyfryw, ond mae wedi gallu benthyg llai o arian.\u2019"}, {"text_idx": "#000019", "text": "Dywedodd Elizabeth Stokes o Llamau: \u2018Mae rheoli arian yn rhan gyson o\u2019n cwricwlwm. Yn enwedig os yw pobl yn symud ymlaen i leoliadau gwaith \u2013 sut i gyllidebu, sut fydd cael cyflog yn effeithio ar eu budd-daliadau.\u2019"}, {"text_idx": "#000022", "text": "\u2018Efallai eu bod wedi gorfod newid eu henwau, oherwydd bywyd teuluol ansefydlog, felly gall hyn achosi problemau pan ddaw hi i agor cyfrif banc, pan fydd llawer ohonynt angen tystiolaeth a dogfennau ategol,\u2019 meddai Elizabeth. Mae\u2019r cymorth y mae Llamau yn ei gynnig i\u2019w cyfranogwyr yn sicrhau bod ganddyn nhw fynediad at yr hyn y byddai llawer ohonom yn ei ystyried yn gyfleuster sylfaenol iawn, yr hyn sy\u2019n ein galluogi i gael ein talu."}, {"text_idx": "#000024", "text": "Mae Llamau wedi canfod fod adnoddau\u2019r Wythnos Siarad Arian, fel eu hofferyn cyllidebu, yn ddefnyddiol i bobl ifanc ac maen nhw wedi darganfod fod rhannu cyllidebau i ddarnau llai fel hyn yn amhrisiadwy."}, {"text_idx": "#000028", "text": "Ymgyrch flynyddol gan y Gwasanaeth Arian a Phensiynau yw\u2019r Wythnos Siarad Arian. Gellir cael rhagor o wybodaeth am yr wythnos a sut i gymryd rhan ar eu gwefan."}]